WHA ผนึกพันธมิตรจีน “เจดีดอทคอม” ตั้งศูนย์กระจายสินค้ารับแผนขยายธุรกิจอีคอมเมิร์ซ
WHA ผนึกพันธมิตรจีน "เจดีดอทคอม" ตั้งศูนย์กระจายสินค้ารับแผนขยายธุรกิจอีคอมเมิร์ซ
28 ม.ค. 2562

นางสาวจรีพร จารุกรสกุล ประธานคณะกรรมการบริษัท และประธานเจ้าหน้าที่บริหารกลุ่ม บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA Corporation PCL (“WHA”) เปิดเผยว่า WHA ได้จับมือทางธุรกิจกับบริษัท เจดีดอทคอม (“JD.Com”) ผู้ดำเนินธุรกิจด้านค้าปลีกทั้งออนไลน์และออฟไลน์ที่ใหญ่ที่สุดของประเทศจีน
รวมถึงเป็นผู้นำด้านธุรกิจอีคอมเมิร์ซ โดยได้จัดตั้งบริษัทร่วมทุน ภายใต้ชื่อ บริษัท ดับบลิวเอชเอ – เจดี อัลไลแอนซ์ จำกัด โดย WHA มีสัดส่วนการถือหุ้นในบริษัทร่วมทุนดังกล่าว 51% และ JD.com ถือหุ้นในส่วนที่เหลือ 49% เพื่อลงทุนในการสร้างศูนย์กระจายสินค้าในรูปแบบ Built to Suit (BTS)
สำหรับสินค้าอีคอมเมิร์ซ และรูปแบบการบริหารคลังสินค้าแบบอัตโนมัติ (Automated warehouse) มีพื้นที่เช่าประมาณ 60,000 ตารางเมตร บนเนื้อที่ดิน 55 ไร่ ซึ่งเป็นการรองรับการเติบโตของธุรกิจด้านอีคอมเมิร์ซที่เติบโตอย่างรวดเร็วทั้งในประเทศไทยรวมถึงในภูมิภาคอาเซียน และในอนาคตยังมีแผนการพัฒนาเป็นอีคอมเมิร์ซ พาร์ค อีกด้วย
ส่วนทำเลในการพัฒนาโครงการพัฒนาศูนย์กระจายสินค้าของบริษัทร่วมทุน ดับบลิวเอชเอ – เจดี อัลไลแอนซ์ จะตั้งอยู่ในเขตจังหวัดฉะเชิงเทรา ซึงถือเป็นหนึ่งในพื้นที่ยุทธศาสตร์ในเขตพัฒนาโครงการระเบียงเศรษฐกิจพิเศษภาคตะวันออก (EEC) ซึ่งสอดรับกับนโยบายการพัฒนาธุรกิจของบริษัทในระยะยาว